गुवाहाटी , 9 अक्ट'बर : कभिड - 19 महामारिनि गिथावनायै साग्लोबसारनाय समनि गेजेरावनो आसाम जौसिन सोलोंथाय गौथुम ( ए एइस एस इ सि ) आ बृहस्पतिबारखालि गोनां बाथ्राखौ फोसावना होदों । आसाम हायार सेकेन्डारि इडुकेसन काउन्सिलनि बिबानगिरि सुलुङा मिथिहोनाय बादिब्ला फैगौ 2021 मायथाइनि फेब्रुवारि दाननि जोबथा सप्ताहनिफ्राय आसाम हायार सेकेन्डारि जोबथा आनजादआ जागायजेनगोन । ए एइस एस इ सिनि सुलुङा मिथिहोनाय बादिब्ला सोलिफु बोसोरनि फैगौ 1 नभेम्बरनिफ्राय फरायसाफोरनि आरज लाइ सुफुंनाया अनलाइननि गेजेरजों जागोन । मखनो गोनांदि 1 नभेम्बरनिफ्राय 30 नभेम्बरसिमनि गेजेराव आरजलाइ सुफुंनाया सोलिबाय थागोन । फारसेथिं 25 डिसेम्बरनि गेजेराव राइज्योनि सोलोंथाय फसंथानफोरनि सामलायगिरि एबा गोरायुंफोरा स्टेटमेन्ट , रांनि रिसिप्त बाइदिनि हार्ड कपिफोरखौ ए एइस एस इ सि मावख'आव जमा होनांगोन । बेजों लोगोसे जौसिन सोलोंथाय गौथुमा राइज्योनि सोलोंथाय फसंथानफोरखौ बिथोन होनाय जादोंदि , जाहाथे अनलाइननि गेजेरजों आरजलाइ सुफुंनाय राहाफारिनि गेजेराव फरायसाफोरा जेबो जेंनाजों मोगा - मोगि जानाङा बेनि थाखाय नोजोर लाखिनो फोसावो । मख'नो गोनांदि , कभिड - 19 महामारिनि गुवारै साग्लोबसारनायनि जाहोनाव फोसावनाय लकडाउननि समाव राइज्योनि गुबुन गुबुन सोलोंथाय फसंथानफोरखौ बन्ध लाखिनो गोनां जानायाव थाखो फोरोंथाय लानाया गोबां थालांनायखौ नोजोर होनानै आसाम हायार सेकेन्डारि इडुकेसन काउन्सिलआ थांनाय समाव फरायसाफोरनि थाखाय 30 जौखोन्दो फराय फारिफोरखौ खमायनानै होनो थांखिखौ फोसावना होदोंमोन । 
2021 नि फेब्रुवारीनि जोबथा सप्ताहनिफ्राय हायार सेकेन्डारिनि जोबथा आन्जाद खुंनो फोसावबाय